Folketing
2014-04-22

Nu vil jeg så allerførst forholde mig til spørgsmålet om, hvor meget Dansk Folkeparti vil hjælpe regeringen. Det er jo interessant. Så må man jo svare igen og sige: Det er da interessant, at spørgerens eget parti tilbyder at stemme for det her forslag i salen, sådan at der er fem sjettedels flertal, ligesom man har gjort med alle de andre forudgående forslag, der har været i forbindelse med EU-patentet. Når man siger, at det vil man gerne stemme for, men det skal man så lige have noget andet for et andet sted, som i øvrigt ikke har noget med sagen at gøre, så bliver det vel en lidt hul snak om at spørge folket, ikke sandt? Altså, man kan jo ikke gøre begge ting; man kan ikke både sige, at man vil høre folket, og så samtidig sige, at det er man i øvrigt villig til at handle med, eller hvad? Om det gør indtryk på mig, at nogle siger nej? Det er meget, meget få folk, jeg har mødt nogen steder, der har sagt nej. Hvis man kigger generelt, bredt på alle de organisationer, som normalt udtaler sig i den her sag, er det ufattelig få, jeg har set udtale sig negativt om det her. Stort set alle aktører anbefaler entydigt et ja. Derfor også mine indledende bemærkninger. Hvis man er modstander af EU, synes jeg måske, man skulle have fundet en anden sag frem for den her at bede folk om at gå til folkeafstemning om.